Jacob Rasmussen er solgt til den italienske Serie A-klubben Empoli.

- Det er ikke perfekt timing å selge Jacob nå, men dette er en veldig fin mulighet for han og en god avtale for oss. Jacob har gjort en strålende jobb for Rosenborg, og vi ønsker han lykke til i Italia, sier Kåre Ingebrigtsen til RBK.no.

Jacob Rasmussen signerte for Empoli torsdag formiddag.

- Dette er en flott mulighet for meg, og jeg er veldig godt fornøyd med overgangen. Jeg vil takke Rosenborg for en lærerik tid i klubben - både sportslig, men også personlig, sier Rasmussen til RBK.no.

Rasmussen kom til Rosenborg fra tyske FC St. Pauli i januar 2017. Dansken har spilt 33 offisielle kamper for Rosenborg - både som midtstopper og sentralt på midtbanen.

Empoli rykket opp i det gjeveste selskapet i vår etter å ha vunnet Serie B overlegent.